ગુજરાત યુનિવર્સિટીનું કાર્યક્ષેત્ર ઘટ્યા પછી વધારે કર્મચારીઓની જરૂર નથી. આમ છતાં હાલમાં ૨૫૦થી વધારે જોબ ટ્રેઇની કામ કરી રહ્યા છે. આ કારણે યુનિવર્સિટીની વાસ્તવિક સ્થિતિ એવી છે કે, કેટલાક કાયમી કર્મચારીઓ કામના બદલે આરામ કરતાં જોવા મળે છે. જે વિભાગના જરૂર નથી તેવા વિભાગોમાં પણ ચારથી લઇને સાત સુધી જોબ ટ્રેઇની મૂકી દેવામાં આવ્યા છે. યુનિવર્સિટીના સૂત્રો કહે છે હાલની સ્થિતિ એ‌વી છે કે સમગ્ર યુનિવર્સિટી ટ્રેઇનીના સહારે ચાલે છે. જોબ ટ્રેઇનીમાં પણ કેટલાક અધિકારીઓએ જે ટ્રેઇની રાખ્યા છે તેનો પગાર ૧૦ હજાર અપાય છે. જ્યારે બાકીના ટ્રેઇનીને રૂ. ૭૫૦૦ ચૂકવવામાં આવે છે. તમામ રેગ્યુલર કર્મચારીઓ ખંતથી કામ કરે તો જોબ ટ્રેઇનીની જરૂર જ પડે તેમ નથી. પરંતુ હાલમાં કેટલાક અધિકારીઓ માટે જોબ ટ્રેઇની ‘જરૂરિયાત’ થઇ પડ્યા છે.